## Rješenje kojim se društvu Immoconsult d.o.o. (prije: Immoconsult leasing d.o.o), Zagreb, oduzima odobrenje za obavljanje poslova financijskog leasinga i poslova operativnog leasinga

### NN 74/2011 (1.7.2011.), Rješenje kojim se društvu Immoconsult d.o.o. (prije: Immoconsult leasing d.o.o), Zagreb, oduzima odobrenje za obavljanje poslova financijskog leasinga i poslova operativnog leasinga

HRVATSKA AGENCIJA ZA NADZOR FINANCIJSKIH USLUGA

1599

Na temelju odredbe stavka 1. članka 8. i članka 19. Zakona o Hrvatskoj agenciji za nadzor financijskih usluga (»Narodne novine« br: 140/05), odredbe stavka 1. članka 49. Zakona o općem upravnom postupku (»Narodne novine« 47/09) te odredbe točke 3. stavka 1. članka 18. Zakona o leasingu (»Narodne novine« br: 135/06), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za obavljanje poslova leasinga društvu Immoconsult d.o.o. (prije: Immoconsult leasing d.o.o), Zagreb, Radnička cesta 80, Zagreb, na sjednici održanoj 16. lipnja 2011., donijela je

RJEŠENJE

1. Društvu Immoconsult d.o.o. (prije: Immoconsult leasing d.o.o), Zagreb, Radnička cesta 80, MBS: 080623606, OIB: 51098253327, oduzima se odobrenje za obavljanje poslova financijskog leasinga i poslova operativnog leasinga izdano Rješenjem Hrvatske agencije za nadzor financijskih usluga, klasa: UP/I-451-01/08-02/14, urbroj: 326 -114-09-15, dana 22. siječnja 2009.

2. Društvo Immoconsult d.o.o. (prije: Immoconsult leasing d.o.o), Zagreb, Radnička cesta 80, ne smije sklapati nove poslove u vezi s obavljanjem poslova leasinga od dana dostave ovog rješenja.

3. Ovo rješenje objavit će se u »Narodnim novinama«.

Obrazloženje

1) Hrvatska agencija za nadzor financijskih usluga (dalje u tekstu: Agencija) je 22. siječnja 2009. donijela Rješenje, klasa: UP/I-451-01/08-02/14, urbroj: 326-114-09-15, kojim je društvu Immoconsult leasing d.o.o., Zagreb, Radnička cesta 80, izdala odobrenje za obavljanje poslova financijskog leasinga i poslova operativnog leasinga, a Zoranu Šimeku i Kristini Dujmović izdala odobrenja za obavljanje funkcije člana Uprave. Društvo Immoconsult leasing d.o.o., Zagreb, Radnička cesta 80, je Rješenjem Trgovačkog suda u Zagrebu br. Tt-11-6591-4 od 18. svibnja 2011. promijenilo tvrtku društva u Immoconsult d.o.o. (dalje u tekstu: Društvo).

Dana 6. travnja 2011. Agencija je zaprimila podnesak kojim je Društvo obavijestilo Agenciju o namjeri njegovog jedinog osnivača i člana društva VB Real Estate Services GmbH, Republika Austrija, Beč, Renngasse 10 (ranije: Immoconsult Leasinggeselschaft m.b.H.) da promijeni predmet poslovanja Društva, tj. prestanku obavljanja poslova leasinga. Na temelju odredbi članka 3. Pravilnika o sadržaju izvješća o statusnim promjenama, promjenama u temeljnom kapitalu i ulaganjima leasing društva, te načinu i rokovima izvješćivanja Hrvatske agencije za nadzor financijskih usluga (»Narodne novine« br. 71/08,133/10), Društvo je 9. svibnja 2011. dostavilo Agenciji, između ostalog, sljedeće odluke društva VB Real Estate Services GmbH, Republika Austrija, Beč, Renngasse 10, jedinog osnivača i člana Društva donesene 5. svibnja 2011. u formi javnobilježničkog akta (pod posl. broj: OU-64/2011 pred javnim bilježnikom Milanom Glibota, Trnjanska cesta 23, 10 000 Zagreb):

– »Odluka o izmjeni i dopuni predmeta djelatnosti Društva«;

– »Odluka o promjeni tvrtke«;

– »Odluka o izmjeni Izjave o osnivanju društva od 17. 9. 2008. (sedamnaestog rujna dvije tisuće osme) godine« i

– »Odluka o opozivu članova nadzornog odbora Društva«.

Podnesak Društva dostavljen Agenciji 26. svibnja 2011. sadrži izjavu ovlaštenih osoba Društva kako od 29. travnja 2011. Društvo u svom portfelju nema aktivnih ugovora o leasingu.

Pregledom cjelokupne dokumentacije koju je Društvo po zakonskoj obvezi dostavilo Agenciji, Agencija je utvrdila kako je donošenjem navedenih odluka izmijenjen osnivački akt Društva na način da je ono prestalo biti organizirano u skladu s odredbama Zakona, odnosno prestalo je ispunjavati uvjete na temelju kojih je dobilo odobrenje za obavljanje poslova leasinga.

Sukladno t. 3. stavka 1. članka 18. Zakona Agencija će rješenjem oduzeti odobrenje za obavljanje poslova leasinga ako leasing društvo prestane ispunjavati uvjete na temelju kojih je dobilo odobrenje za obavljanje poslova leasinga.

Slijedom iznesenog, na temelju odredbe stavka 1. članka 49. Zakona o općem upravnom postupku (»Narodne novine« br. 47/09) i točke 3. stavka 1. članka 18. Zakona, riješeno je kao u točki 1. izreke ovog Rješenja.

2) Odredbom stavka 4. članka 18. Zakona propisana je zabrana sklapanja novih poslova u svezi s obavljanjem poslova leasinga kao pravna posljedica oduzimanja odobrenja za obavljanje poslova leasinga.

3) Na temelju odredbe stavka 3. članka 18. Zakona, Agencija će Rješenje objaviti u »Narodnim novinama«, dostaviti ga nadležnom trgovačkom sudu i o tome izdati priopćenje za javnost.

UPUTA O PRAVNOM LIJEKU

Protiv ovog Rješenja, žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-01/11-02/7

Urbroj: 326-114-11-4

Zagreb, 16. lipnja 2011.

Član Uprave
Ivo Šulenta, v. r.

Rješenje, NN 74/2011-1599